ai4bharat/Pralekha huggingface dataset:
ఆరోగ్య, కుటుంబ సంక్షేమ మంత్రిత్వ శాఖ
గోవాలో 17 న ప్రారంభం కానున్న రెండవ జి-20 హెల్త్ వర్కింగ్ గ్రూప్ సమావేశం
జి-20 దేశాల, ఆహూతులైన దేశాల, అంతర్జాతీయ సంస్థల ప్రతినిధులు 180 మందికి పైగా ఈ రెండవ వర్కింగ్ గ్రూప్ సమావేశానికి హాజరు
భారతదేశపు జి-20 అధ్యక్షతన రెండవ హెల్త్ వర్కింగ్ గ్రూప్ సమావేశాలు 2023 ఏప్రిల్ 17-19 తేదీల మధ్య గోవాలో జరగబోతున్నాయి. 19 జి-20 సభ్య దేశాల, ఆహూతులైన దేశాల, అంతర్జాతీయ సంస్థల ప్రతినిధులు 180 మందికి పైగా ఈ రెండవ వర్కింగ్ గ్రూప్ సమావేశానికి హాజరవుతున్నారు. జి-20 హెల్త్ ట్రాక్ కింద గుర్తించిన మూడు ప్రాధాన్య అంశాలమీద ఈ సమావేశాల్లో చర్చలు జరుగుతాయి: .
మొదటి ప్రాధాన్యం : ఆరోగ్య అత్యవసరాల నిరోధం, సంసిద్ధత, స్పందన 
రెండవ ప్రాధాన్యం: ఫార్మాస్యూటికల రంగంలో సహకారాన్ని బలోపేతం చేస్తూ సురక్షితమైన, సమర్థవంతమైన, నాణ్యమైన, సరసమైన ధరలకే వైద్య పరమైన నివారణ చర్యలు  అందుబాటులో ఉండేలా చూడటం
మూడవ ప్రాధాన్యం : డిజిటల్ ఆరోగ్య నవకల్పనలు, పరిష్కారాల ద్వారా సార్వత్రిక ఆరోగ్య అందుబాటుకు సహాయపడటం, వైద్య సేవల అందుబాటును మెరుగు పరచటం
‘అతిథి దేవో భవ’ అనే భారతీయ తత్వం ఆధారంగా భారతదేశ సాంస్కృతిక వైవిధ్యాన్ని చాటుతూ, గోవా సంస్కృతిని ప్రతిబింబిస్తూ అనేక సాంస్కృతిక కార్యక్రమాలు కూడా ఏర్పాటు చేశారు. ప్రతినిధులకు గోవా రుచులు ఆస్వాదించే అనుభూతిని కలిగించటంతోబాటు అందమైన గోవా ప్రకృతి దృశ్యాలు చూపించి అతిథి మర్యాదలు చేస్తారు.
భారత్ అధ్యక్షతన సాగే జి-20 హెల్త్ ట్రాక్ లో నాలుగు హెల్త్ వర్కింగ్ గ్రూప్ సమావేశాలు, ఒక ఆరోగ్య మంత్రుల స్థాయి సమావేశం జరుగుతాయి. హెల్త్ వర్కింగ్ గ్రూప్ సమావేశాలతో జి 20 చర్చలకు మద్దతుగా నాలుగు అనుబంధ సమావేశాలు కూడా జరపాలని భారత్ నిర్ణయించింది. గోవాలో జరిగే రెండో సమావేశానికి అనుబంధంగా డిజిటల్ ఆరోగ్యం మీద 18-19 తేదీలలో ఒక అనుబంధ సమావేశం జరుగుతుంది. ఈ సమావేశాలు దేశంలోని వివిధ ప్రదేశాలలో జరుగుతాయి. దీనివలన భారతదేశపు సుసంపన్నమైన, వైవిధ్య భరితమైన సంస్కృతులను ప్రదర్శించేందుకు అవకాశం కలుగుతుంది.
భారతదేశం ఒక కీలకమైన మైలురాయిని చేరుకున్నదనటానికి నిదర్శనంగా 2022 డిసెంబర్ 1 న జి 20 అధ్యక్ష బాధ్యతలు చేపట్టింది. భారతదేశం ప్రస్తుతం జి 20 త్రయమైన ఇండోనేసియా, ఇండియా, బ్రెజిల్ లో భాగం. మొదటి సారిగా ఈ త్రయంలో మూడు అభివృద్ధి చెందుతున్న ఆర్థిక వ్యవస్థలు ఉన్నాయి.
భారతదేశపు జి 20 అధ్యక్షత గురించి ప్రధాని శ్రీ నరేంద్ర మోదీ పునరుద్ఘాటిస్తూ సమ్మిళిత, కార్యాచరణ లక్షితమైన, నిర్ణయాత్మకమైన పాత్ర పోషిస్తుందన్నారు. ప్రధాని ఆవిష్కరించిన ‘ ఒకే భూమి, ఒకే కుటుంబం, ఒకే భవిష్యత్తు’ భావన భారతీయ తత్వమైన “వసుధైవ కుటుంబకమ్” మీద ఆధారపడింది. ఇది యావత్ ప్రపంచం నోట నానుతూ అందరూ కోవిడ్ సంక్షోభానంతర ఆరోగ్యవంతపు ప్రపంచాన్ని నిర్మించటంలో ఉమ్మడి కృషికి ఉపయోగపడుతుంది.
జి 20 అధ్యక్ష హోదాలో భారతదేశం ఆరోగ్య ప్రాధాన్యాలను కొనసాగించటమే లక్ష్యంగా పనిచేస్తూ, గత అధ్యక్ష దేశాల ముఖ్యాంశాలను పరిగణనలోకి తీసుకుంటూ బలోపేతం కావాల్సిన అంశాలకు ప్రాధాన్యమిస్తుంది. ఆరోగ్య సహకారంలో నిమగ్నమైన వివిధ వేదికలలో జరిగే చర్చలను ఏకోన్ముఖం చేస్తూ, సమీకృత కార్యాచరణకు భారతదేశం కృషి చేస్తుంది.
రహదారి రవాణా, హైవేల మంత్రిత్వ శాఖ
పర్యాటక ప్రదేశాలకు రహదారుల అనుసంధానాన్ని మెరుగుపరిచేందుకు రహదారి పక్క సౌకర్యాలు, తగినన్ని సంకేతాలు, రోడ్డు పక్క/ మధ్యస్థ సుందరీకరణతో జాతీయ రహదారుల అభివృద్ధి
జాతీయ రహదారులు  అభివృద్ధి, నిర్వహణకు మంత్రిత్వ శాఖ ప్రాథమికంగా బాధ్యత వహిస్తుంది. జాతీయ రహదారుల అభివృద్ధికి సంబంధించిన వివిధ పథకాల కింద పర్యాటక ప్రదేశాలకు రహదారుల అనుసంధానాన్ని మెరుగుపరిచేందుకు రోడ్డు పక్క సౌకర్యాలు, తగినంత గుర్తులు, సంకేతాలు, రహదారు పక్క/ మధ్యస్థ సుందరీకరణ, తదితరాలతో జాతీయ రహదారుల అభివృద్ధిని మంత్రిత్వ శాఖ నిరంతరంగా చేపడుతోంది.
ఇందుకు అదనంగా, భారత మాల పరియోజనలో భాగంగా ఉత్తర్ప్రదేశ్ రాష్ట్రంతో సహా వివిధ రాష్ట్రాల్లో సుమారు 28 నగరాల్లో రింగ్ రోడ్ల అభివృద్ధితో సుమారు 125 చోకింగ్  కలిగించే పాయింట్లలో, 66 రద్దీ పాయింట్లలో రద్దీని తగ్గించినట్టు గుర్తించారు. మొత్తం 191 చోక్/ రద్దీ పాయింట్లలో 56 చోక్/ రద్దీ పాయింట్లు సరిదిద్దడం జరుగగా, 82 చోక్/ రద్దీ పాయింట్లలో పనులను చేపట్టడం/ అందించడం జరిగింది.
ఉత్తర్ప్రదేశ్ రాష్ట్రంలో అభివృద్ధి చేసేందుకు 4 రింగ్ రోడ్లను గుర్తించగా, 3 రింగ్ రోడ్లకు సంబంధించి పనులను ఇవ్వడం/ ప్రారంభించడం జరిగింది. అంతేకాకుండా, 9 చోక్/ రద్దీ పాయింట్లను అభివృద్ధి కోసం గుర్తించగా, అందులో 8ని సరిదిద్దడం జరిగింది.
ఈ సమాచారాన్ని కేంద్ర రోడ్డు రవాణా & రహదారుల శాఖ మంత్రి నితిన్ గడ్కరీ రాజ్యసభకు బుధవారంనాడు లిఖితపూర్వకంగా ఇచ్చిన సమాధానంలో వెల్లడించారు.
ఎలక్ట్రానిక్స్ అండ్ ఇన్ ఫర్మేశన్ టెక్నాలజీ మంత్రిత్వ శాఖ
ఆర్టిఫిషియల్ ఇంటెలిజెన్స్ అనేది భారతీయ సాంకేతికవ్యవస్థ వృద్ధికి గతిశక్తిని అందిస్తుంది: ఎంఓఎస్ ఎంఈఐటివై శ్రీ రాజీవ్ చంద్రశేఖర్
"ఆర్టిఫిషియల్ ఇంటెలిజెన్స్ అనేది భారతీయ పర్యావరణ వ్యవస్థ వృద్ధికి ఒక గతిశక్తిని కలిగిస్తుంది" అని 5వ అసోచామ్ కాన్ఫరెన్స్ - ఆర్టిఫిషియల్ ఇంటెలిజెన్స్ ఫర్ రిసైలెంట్ ఇంటెలిజెన్స్లో భారత ప్రభుత్వ స్కిల్ డెవలప్మెంట్ మరియు ఎంటర్ప్రెన్యూర్షిప్ మరియు ఎలక్ట్రానిక్స్ అండ్ ఇన్ఫర్మేషన్ టెక్నాలజీ  సహాయ మంత్రి రాజీవ్ చంద్రశేఖర్ పేర్కొన్నారు. అసోసియేటెడ్ ఛాంబర్స్ ఆఫ్ కామర్స్ అండ్ ఇండస్ట్రీ  ద్వారా ఈ సదస్సు వర్చువల్ మోడ్ ద్వారా నిర్వహించబడింది.
ఈ కార్యక్రమంలో శ్రీ రాజీవ్ చంద్రశేఖర్ మాట్లాడుతూ "ఆర్టిఫిషియల్ ఇంటెలిజెన్స్ అనేది కొందరికి పెద్ద వ్యాపారం కావచ్చు, అయితే భారత ప్రభుత్వానికి, పాలనా డెలివరీ, వ్యవసాయ కార్యక్రమాలు, రక్షణ, భద్రతను మెరుగుపరచడానికి ఇప్పటికే ఉన్న స్టాక్లపై ఏఐ- అల్గారిథమ్లు, లేయర్లను ఉపయోగించడం అని అర్థం. మరియు ఇంటెలిజెన్స్ సంబంధిత కార్యక్రమాలు, రాబడి/పన్ను వసూళ్లు అలాగే న్యాయ మరియు చట్టానికి సంబంధించిన కార్యక్రమాల్లో భాగమవుతుంది.ఏఐ పట్ల ప్రభుత్వ విధానాన్ని పంచుకుంటూ, "మేము ఏఐని సృష్టిస్తాము. అందులో రిస్క్ మేనేజ్మెంట్ & నైతిక వినియోగం యొక్క గుణాత్మక అంశాలు అంతర్నిర్మితం " అని తెలిపారు.
భారతదేశంలో ఏఐ వృద్ధిలో అద్భుతమైన వేగాన్ని సృష్టించే మూడు ప్రధాన అంశాలను కూడా శ్రీ రాజీవ్ చంద్రశేఖర్ హైలైట్ చేశారు. మొదట, గ్రామీణ బ్రాడ్బ్యాండ్ కనెక్టివిటీ ప్రోగ్రామ్భారత్నెట్ గ్రామీణ కుటుంబాలను ఇంటర్నెట్తో కనెక్ట్ చేయడానికి ప్రయత్నిస్తున్నందున భారతదేశం త్వరలో అతిపెద్ద అనుసంధానిత దేశంగా అవతరించడం గురించి ప్రస్తావించారు. ప్రస్తుతం 800 మిలియన్ల మంది భారతీయులు ఇంటర్నెట్ను ఉపయోగిస్తున్నారు. వచ్చే రెండేళ్లలో ఈ సంఖ్య 100 కోట్లు దాటుతుందని అంచనా. రెండవది, డిజిటల్ ఇండియా కార్యక్రమం. ఇప్పటికే పబ్లిక్ సర్వీసెస్, ఫిన్టెక్, హెల్త్ & ఎడ్యుకేషన్ మొదలైన వాటిలో ఆవిష్కరణలలో భారతదేశాన్ని అగ్రగామిగా నిలిపింది మరియు మూడవది, ప్రభుత్వం మరియు మొత్తం ఆర్థిక వ్యవస్థ యొక్క వేగవంతమైన డిజిటలైజేషన్ దేశంలో డిజిటల్ స్వీకరణ రేటును పెంచుతుంది.
అవకాశాలను వాస్తవంగా మార్చడంలో నరేంద్ర మోదీ ప్రభుత్వం యొక్క చురుకైన విధానాన్ని కూడా శ్రీ రాజీవ్ చంద్రశేఖర్ హైలైట్ చేశారు. ప్రపంచంలోనే అతిపెద్ద సాంకేతికతతో నడిచే టీకా కార్యక్రమం యొక్క విజయాన్ని ఉదహరిస్తూ " భారతదేశం సామర్థ్యాన్ని గుర్తించేలా చేయడానికి అనేక దశాబ్దాలుగా బహుళ కథనాలు నిర్మించబడ్డాయి. అయితే, గత 7 సంవత్సరాలుగా నిర్ణయాత్మక నాయకత్వం మరియు చురుకైన విధానాల కలయిక సంభావ్యతను వాస్తవంగా ఎలా మార్చగలదో మేము చూశాము." అని తెలిపారు.
"2021లో మా ఆశయాలు 2014లో ఉన్నదానికంటే చాలా ఎక్కువ. ఈ ఆశయాలపై మరియు రాబోయే రోడ్ మ్యాప్పై మాకు పూర్తి స్పష్టత ఉంది. 1 ట్రిలియన్ డాలర్ డిజిటల్ ఎకానమీ లక్ష్య సాధన మన మనస్సులో స్పష్టంగా ఉంది "అంటూ శ్రీ రాజీవ్ చంద్రశేఖర్ తన ప్రసంగం ముగించారు.
హోం మంత్రిత్వ శాఖ
పద్మ అవార్డులు-2024 నామినేషన్లకు సెప్టెంబర్ 15,2023 వరకు గడువు
గణతంత్ర దినోత్సవం-2024 సందర్భంగా ప్రకటించబడే పద్మ అవార్డుల కోసం ఆన్లైన్ నామినేషన్లు/ సిఫారసు దరఖాస్తులు మే 1, 2023 న ప్రారంభించబడ్డాయి. పద్మ అవార్డుల నామినేషన్లకు చివరి తేదీ సెప్టెంబర్ 15, 2023. జాతీయ స్థాయిలో అందించే ఈ పద్మ అవార్డుల కోసం నామినేషన్లు/ సిఫారసు దరఖాస్తులు ఆన్లైన్లో రాష్ట్రీయ పురస్కార్ పోర్టల్  ద్వారా మాత్రమే స్వీకరించబడతాయి.
పద్మ అవార్డులు - పద్మ విభూషణ్, పద్మ భూషణ్, పద్మశ్రీ లు మన దేశంలోని పౌరులకు అందించే అత్యున్నత పౌర పురస్కారాలలో ఒకటి. 1954లో ఏర్పాటైన ఈ అవార్డులను ప్రతి ఏటా గణతంత్ర దినోత్సవం సందర్భంగా ప్రకటిస్తారు. ఈ అవార్డు 'వర్క్ ఆఫ్ డిస్టింక్షన్' ను గుర్తించటానికి ప్రతీకగా నిలుస్తున్నాయి. వివిధ కళలు, సాహిత్యం మరియు విద్య, క్రీడలు, వైద్యం, సామాజిక సేవ, సైన్స్ అండ్ ఇంజినీరింగ్, ప్రజాసంబంధాలు, సేవ, సివిల్ సర్వీస్, వాణిజ్యం, పరిశ్రమ, మొదలైన రంగాలలోను.. విభాగాలలో విశిష్టమైన, అసాధారణమైన విజయాలు/ సేవలకు గాను ఈ పురస్కారాలు ఇవ్వడం జరుగుతుంది. జాతి, వృత్తి, స్థానం లేదా లింగ భేదం లేకుండా వ్యక్తులందరూ ఈ అవార్డులకు అర్హులు. వైద్యులు, శాస్త్రవేత్తలు మినహా పీఎస్యులలో పనిచేసే వారితో సహా ప్రభుత్వ ఉద్యోగులు పద్మ అవార్డులకు అనర్హులు.
పద్మ అవార్డులను "ప్రజల పద్మ"గా మార్చడానికి ప్రభుత్వం కట్టుబడి ఉంది. అందువల్ల పౌరులందరూ స్వీయ నామినేషన్ తో సహా నామినేషన్లు / సిఫార్సులు చేయాలని అభ్యర్థించబడింది. మహిళలు, బడుగు బలహీన వర్గాలు, ఎస్సీ, ఎస్టీలు, దివ్యాంగులు, సమాజానికి నిస్వార్థంగా సేవలందిస్తున్న ప్రతిభావంతులను గుర్తించేందుకు పౌరులు కృషి చేయాలి.
నామినేషన్ లు/సిఫార్సులు పైన పేర్కొన్న పోర్టల్ పై లభ్యం అయ్యే నిర్ధిష్ఠ ఫార్మాట్లలో పేర్కొనబడ్డ అన్ని సంబంధిత వివరాలు కలిగి ఉండాలి, సిఫార్సు చేయబడిన ఆమె/అతని సంబంధిత రంగం/వృత్తి లో వారి వారి విశిష్టమైన , అసాధారణ ప్రతిభ/ విజయాలు/సర్వీసులకు సంబంధించిన వివరాలను స్పష్టంగా కథన రూపంలో గరిష్టంగా 800 పదాలలో తెలియజేయాలి.
పద్మ అవార్డులకు సంబంధించిన మరిన్ని వివరాలు హోం వ్యవహారాల మంత్రిత్వ శాఖ , వెబ్ సైట్ లో 'అవార్డులు, పతకాలు' శీర్షిక కింద, పద్మ అవార్డుల పోర్టల్లో  లభిస్తాయి. ఈ అవార్డులకు సంబంధించిన నియమ నిబంధనలు https://padmaawards.gov.in/AboutAwards.aspx లింక్ తో వెబ్ సైట్ లో అందుబాటులో ఉన్నాయి.
ఆరోగ్య, కుటుంబ సంక్షేమ మంత్రిత్వ శాఖ
కొవిడ్-19 తాజా సమాచారం
దేశవ్యాప్త కొవిడ్-19 టీకా కార్యక్రమంలో భాగంగా, ఇప్పటివరకు 109.08 కోట్ల డోసులను అందించారు.
గత 24 గంటల్లో 10,126 కొత్త కేసులు నమోదయ్యాయి.
రికవరీ రేటు 98.25% కు చేరింది. 2020 మార్చి నుంచి ఇది గరిష్ట స్థాయి.
గత 24 గంటల్లో 11,982 మంది కోలుకున్నారు. దీంతో, కోలుకున్నవారి మొత్తం సంఖ్య 3,37,75,086 కు పెరిగింది.
మొత్తం కేసుల్లో క్రియాశీల కేసులు 1% కంటే తక్కువగా, 0.41% వద్ద ఉన్నాయి. 2020 మార్చి నుంచి ఇది కనిష్ట స్థాయి.
దేశవ్యాప్త క్రియాశీల కేసుల సంఖ్య 1,40,638. ఇది 263 రోజుల కనిష్ట స్థాయి.
రోజువారీ పాజిటివిటీ రేటు  గత 36 రోజులుగా 2% కన్నా తక్కువగా ఉంది.
వారపు పాజిటివిటీ రేటు  గత 46 రోజులుగా 2% కన్నా తక్కువగా ఉంది.
ఇప్పటివరకు 61.72 కోట్ల కొవిడ్ పరీక్షలు చేశారు.
ఆయుష్
కరోనా మహమ్మారి కాలంలో ప్రజల రోగనిరోధకతను మెరుగుపరచడంలో సహాయపడిన ఆయుర్వేద ఉత్పత్తులు
ఆయుష్ సూచనలను, ఉపాయాలను అంగీకరించి, ౠచరించిన ప్రజలు, కోవిడ్ -19ని నిరోధించడంలో దాని ప్రభావానికి సంబంధించిన డాటాను ఉత్పత్తి చేసేందుకు ఆయుష్ మంత్రిత్వ శాఖ ఆయుష్ సంజీవని మొబైల్ అప్లికేషన్ను అభివృద్ధి చేసి, ప్రారంభించింది. విభిన్నవర్గాల నుంచి వచ్చిన స్పందనల విశ్లేషణల ప్రకారం ఈ ఆప్ ద్వారా 1.47 కోట్ల మంది స్పందించారు. స్పందించినవారిలో 85.1% మంది కోవిడ్ -19 నివారణకు తాము ఆయుష్ సూచించిన చర్యలను ఆచరించినట్టుగా తెలుపగా, ఇందులో 89.9%మంది ఆయుష్ సలహా సూచనలను పాటించడం ద్వారా లబ్ధి పొందినట్టు వెల్లడించారు. కాగా, సుమారు 79.1% మంది యూజర్లు ఆయుష్ సలహా సూచనలను ఆచరించడం అన్నది మంచి ఆరోగ్య భావనకు లోను చేసిందని వెల్లడించాగా, 63.4% నిద్ర, ఆకలి, కడుపుకు సంబంధించిన అలవాట్లు, శారీరక బలం, మానసిక ఆరోగ్యం మెరుగుపడినట్టు వెల్లడించారు.
సమీప భవిష్యత్తులో ఆయుర్వేద ఔషధాలలో ఉపయోగించే ఔషధ మూలికల ఉత్పత్తిని పెంచడానికి మూలికా సాగును ప్రోత్సహించేందుకు ప్రధానమంత్రి వృక్ష ఆయుష్ యోజన పేరుతో ఆయుష్ మంత్రిత్వ శాఖ ముసాయిదాను తయారు చేసింది. కాగా, దీనికి ఇంకా ఆమోదం లభించాల్సి ఉంది.
ఈ సమాచారాన్ని ఆయుష్ మంత్రిత్వ శాఖ సహాఆయ మంత్రి మహేంద్ర భాయ్ ముంజపార లోక్ సభకు శుక్రవారం ఇచ్చిన లిఖిత పూర్వక సమాధానంలో వెల్లడించారు.
ఆరోగ్య, కుటుంబ సంక్షేమ మంత్రిత్వ శాఖ
ఇండియన్ ఇన్స్టిట్యూట్ ఆఫ్ మాస్ కమ్యూనికేషన్  విద్యార్థులనుద్దేశించి దృశ్యమాధ్యమం ద్వారా ప్రసంగించిన - డాక్టర్ హర్ష్ వర్ధన్
పోలియోకు వ్యతిరేకంగా యుద్ధానికి కేంద్ర బిందువుగా నిలిచిన - హెల్త్ జర్నలిజం
2025 నాటికి టి.బి. ని నిర్మూలించడంలో వర్ధమాన జర్నలిస్టుల సహాయం కోరిన - డాక్టర్ హర్ష్ వర్ధన్
కేంద్ర ఆరోగ్య, కుటుంబ సంక్షేమ శాఖ మంత్రి డాక్టర్ హర్ష్ వర్ధన్ ఈ రోజు ఇండియన్ ఇన్స్టిట్యూట్ ఆఫ్ మాస్ కమ్యూనికేషన్  విద్యార్థులనుద్దేశించి దృశ్యమాధ్యమం ద్వారా ప్రసంగించారు.
ఈ సందర్భంగా డాక్టర్ వర్ధన్ విద్యార్థులకు స్వాగతం పలుకుతూ, వర్ధమాన జర్నలిస్టులతో సంభాషించడానికి తనను ఆహ్వానించినందుకు కృతజ్ఞతలు తెలిపారు. “ప్రజాస్వామ్యం యొక్క నాల్గవ స్తంభంగా, మీడియా ప్రజల వైఖరిలో మార్పు తీసుకురావడంలో చాలా ముఖ్యమైన పాత్ర పోషిస్తుంది. అందువల్ల, జర్నలిస్టుల భుజాలపై భారీ బాధ్యత ఉంది, ఎందుకంటే వారు ఎంతో విలువైన ప్రతిస్పందనలను అందించగలరు. ” అని డాక్టర్ హర్ష వర్ధన్ పేర్కొన్నారు.
గత 11 నెలల నుండి మహమ్మారి కారణంగా సంక్షోభ సమయాల్లో జర్నలిస్టుల కృషిని డాక్టర్ వర్ధన్ ప్రశంసిస్తూ, "జర్నలిస్టులు క్షత్రస్థాయి నుండి ప్రజలకు సమాచారం అందించడం కోసం 24 గంటలూ పనిచేశారు. 2020 జనవరిలో ప్రారంభమైన కోవిడ్ యుద్ధం ఇప్పుడు పదకొండవ నెలలో కొనసాగుతోంది. ఈ ప్రయాణంలో మీడియా ఒక చురుకైన భాగస్వామిగా పనిచేసింది.” అని వివరించారు. ప్రజలకు సమాచారం అందించే ప్రయత్నంలో ప్రాణాలను అర్పించిన వారికి ఆయన ఈ సందర్భంగా నివాళులర్పించారు. "నా కరోనా యోధుల జాబితాలో జర్నలిస్టులు కూడా ఉన్నారు" అని ఆయన అన్నారు.
పోలియోమైలిటిస్కు వ్యతిరేకంగా పోరాటంలో జర్నలిస్టుల సహకారాన్ని మంత్రి గుర్తుచేసుకుంటూ, "పోలియోకు వ్యతిరేకంగా మా యుద్ధానికి హెల్త్ జర్నలిజం కేంద్ర బిందువుగా నిలిచింది. పోలియో ప్రభావిత ప్రజలలో 60 శాతం మంది భారతదేశంలోనే ఉన్న సమయంలో, పోలియో రహిత భారతదేశం గురించి కలలు కనడం వాస్తవికతకు ఎంతో దూరంగా ఉండేది. జర్నలిస్టుల సానుకూల రచనలు దీనిని విజయవంతమైన జాతీయ కార్యక్రమంగా మార్చడంలో సహాయపడ్డాయి.” అని పేర్కొన్నారు.
2025 నాటికి క్షయ వ్యాధి నిర్మూలనకు సహాయం చేయవలసిందిగా డాక్టర్ హర్ష వర్ధన్ పాత్రికేయులను కోరుతూ, “టి.బి. నిర్మూలన కార్యక్రమంలో మీరు మనఃస్ఫూర్తిగా పనిచేసి, ఈ కలను సాకారం చేయవలసిందిగా మీ అందరికీ విజ్ఞప్తి చేస్తున్నాను. ఈ కార్యక్రమంలో జర్నలిస్టుల భాగస్వామ్యం ప్రజలలో పెద్ద ఎత్తున అవగాహన కల్పించడానికి సహాయపడుతుంది.” అని అన్నారు.
ఆయన ఇంకా మాట్లాడుతూ, “అసత్య సమాచారాన్ని వ్యాప్తి చేయకుండా మీడియా తనను తాను నిరోధించాలి. ప్రజలు తమకు ప్రామాణికమైన సమాచారాన్ని అందించడానికి మీడియాపై నమ్మకం ఉంచారు. ప్రజలకు విశ్వసనీయమైన, ధృవీకరించబడిన సమాచారాన్ని అందించడం ప్రతి పాత్రికేయుని విధి అవుతుంది. ధృవీకరించని వార్తలు ప్రజలకు అందుబాటులో ఉండే మాధ్యమాల ద్వారా ప్రసారం కావడం చాలా ప్రమాదకరం మరియు భారీ నష్టం కలిగిస్తుంది.” అని పేర్కొన్నారు.
ఆరోగ్యం మరియు విజ్ఞాన రంగంలో వర్ధమాన జర్నలిస్టులకు మంచి అభ్యాస అనుభవంగా ఉండే విధంగా పత్రికా రంగం మరియు ఆయా మంత్రిత్వ శాఖల మధ్య ఒక సహకార కార్యక్రమాన్ని ప్రారంభించాలని డాక్టర్ హర్ష వర్ధన్ ప్రతిపాదించారు.
ఈ కార్యక్రమంలో - ఐ.ఐ.ఎమ్.సి. డైరెక్టర్ జనరల్ ప్రొఫెసర్ సంజయ్ ద్వివేది; ఐ.ఐ.ఎమ్.సి. అదనపు డైరెక్టర్ జనరల్  శ్రీ ఎ. సతీష్ నంబూద్రిపాద్; కార్యక్రమ సమన్వయకర్త ప్రొ. సురభి దహియా తో పాటు, కార్యక్రమ సహ-సమన్వయకర్త ప్రొఫెసర్  ప్రమోద్ కుమార్ పాల్గొన్నారు.
ఆరోగ్య, కుటుంబ సంక్షేమ మంత్రిత్వ శాఖ
కొవిడ్-19 తాజా సమాచారం
దేశవ్యాప్త కొవిడ్-19 టీకా కార్యక్రమంలో భాగంగా, ఇప్పటివరకు 97.65 కోట్ల డోసులను అందించారు.
గత 24 గంటల్లో 14,146 కొత్త కేసులు నమోదయ్యాయి; ఇది 229 రోజుల కనిష్ట స్థాయి.
రికవరీ రేటు 98.10% కు చేరింది. 2020 మార్చి నుంచి ఇది గరిష్ట స్థాయి.
గత 24 గంటల్లో 19,788 మంది కోలుకున్నారు. దీంతో, కోలుకున్నవారి మొత్తం సంఖ్య 3,34,19,749 కు పెరిగింది.
మొత్తం కేసుల్లో క్రియాశీల కేసులు 1% కంటే తక్కువగా, 0.57% వద్ద ఉన్నాయి. 2020 మార్చి నుంచి ఇది కనిష్ట స్థాయి.
దేశవ్యాప్త క్రియాశీల కేసుల సంఖ్య 1,95,846. ఇది 220 రోజుల కనిష్ట స్థాయి.
వారపు పాజిటివిటీ రేటు  గత 114 రోజులుగా 3% కన్నా తక్కువగా ఉంది.
రోజువారీ పాజిటివిటీ రేటు  గత 48 రోజులుగా 3% కన్నా తక్కువగా ఉంది.
ఇప్పటివరకు 59.09 కోట్ల కొవిడ్ పరీక్షలు చేశారు.
ప్రధాన మంత్రి కార్యాలయం
పారాలింపిక్స్ టేబుల్ టెన్నిస్ రజతపతక విజేత భవీనా పటేల్కు ప్రధానమంత్రి అభినందనలు
టోక్యోలో జరుగుతున్న పారాలింపిక్స్ క్రీడల మహిళా టేబుల్ టెన్నిస్లో రజత పతకం సాధించిన భారత క్రీడాకారిణి భవీనా పటేల్కు ప్రధానమంత్రి అభినందనలు తెలిపారు.
ఈ మేరకు ఒక ట్వీట్ ద్వారా ఇచ్చిన సందేశంలో-
“విశిష్ట క్రీడాకారిణి భవీనా పటేల్ కొత్త చరిత్ర సృష్టించారు! ఈ మేరకు ఆమె చారిత్రక రజత పతకాన్ని స్వదేశానికి సమర్పించారు. ఈ ఘనత సాధించిన ఆమెకు హృదయపూర్వక అభినందనలు. ఆమె స్ఫూర్తిదాయక జీవన గమనం.. భవిష్యత్తులో యువతను మరింతగా క్రీడలవైపు ఆకర్షిస్తుందనడంలో సందేహం లేదు. #Paralympics”
ఈశాన్య ప్రాంత అభివృద్ధి మంత్రిత్వ శాఖ
కోవిడ్ అనంతర భారత ఆర్థిక వ్యవస్థలో వెదురు ఒక కీలక అంశం: డాక్టర్ జితేంద్ర సింగ్
ఈశాన్య ప్రాంతంలో ఆత్మ నిర్భర్ భారత్ అభియాన్ కు చోదక శక్తి వెదురు రంగం
కేంద్ర ఈశాన్య ప్రాంత అభివృద్ధి శాఖ సహాయ మంత్రి  , ప్రధానమంత్రి కార్యాలయంలో సిబ్బంది, ప్రజా ఫిర్యాదులు, పెన్షన్లు, అణువిద్యుత్, అంతరిక్ష విభాగాల బాధ్యుడ్ఉ డాక్టర్ జితేంద్ర సింగ్ భారత్ ఆర్థిక వ్యవస్థలో కోవిడ్ అనంతరం వెదురు రంగం చాలా కీలక రంగాల్లో ఒకటి కాబోతున్నదని అన్నారు. కేన్, వెదురు సాంకేతిక కేంద్రం క్లస్టర్లు వెదురు వ్యాపారానికి సంబంధించిన వ్యక్తులతోఆయన వెబినార్ లో ఆయన ప్రసంగించారు. భారత్ లోను, భారత్ ఉపఖండంలోను ఈశాన్య ప్రాంతంలో ఆత్మనిర్భర్ భారత్ అభియాన్ ను వెదురు వ్యాపారం ముందుకు నడుపుతుందని అన్నారు. స్థానికతకే పెద్ద పీట వెయ్యాలన్న ప్రధాని పిలుపుకు కూడా ఇది ఊతమిస్తున్నదన్నారు.
సృష్టించండి, మెరుగు పరచండి, సమన్వయం చేయండి అనే మంత్రాన్ని వెదురు రంగానికి వినియోగించి పూర్తి స్థాయిలో వాడుకోవాలని స్వదేశంలోను, విదేశాల్లోను బ్రాండింగ్, పాకేజింగ్, మార్కెటింగ్ చేయాలని పిలుపునిచ్చారు.
గత 70 ఏళ్ళుగా నిర్లక్ష్యానికి గురైన ఈ రంగం అనూహ్యంగా పుంజుకున్నదని ప్రస్తుత ప్రభుత్వం ఇక్కడి సామర్థ్యాన్ని గుర్తించిందని అన్నారు. దేశంలో 40 శాతం వెదురు వనరులు ఈశాన్య ప్రాంతంనుంచే వస్తున్నాయని గుర్తుచేశారు. ప్రపంచంలో భారతదేశం వెదురు ఉత్పత్తిలో రెండో స్థానంలో ఉన్నప్పటికీ ప్రపంచ వాణిజ్యంలో 5 శాతం మాత్రమే ఉండటం శోచనీయమన్నారు.
ప్రాధాన్యాన్ని గుర్తించే మోదీ ప్రభుత్వం వల్లనే వెదురుకు మంచి అవకాశం లభించిందని, పైగా శతాబ్ద కాలంనాటి అటవీచట్టాన్ని సవరించి మరీ స్వదేశీ వెదురుకు తగిన ప్రాధాన్యం కల్పించిందని మంత్రి వివరించారు. దానివల్లనే వెదురు ద్వారా ఉపాధి అవకాశాలు బాగా మెరుగు పడ్దాయన్నారు.
(ప్రధాని శ్రీ నరేంద్ర మోదీ ఎప్పుడూ ఈశాన్య ప్రాంతానికి అత్యంత ప్రాధాన్యమిస్తారని అన్నారు. 2014లో మోదీ ప్రభుత్వం అధికారం చేపట్టగానే దేశంలో బాగా అభివృద్ధి చెందిన ప్రాంతాలకు దీటుగా ఈశాన్య ప్రాంతాలను కూడా అభివృద్ధి చేయాలని నిర్ణయించారని గుర్తు చేశారు. గడిచిన ఆరేళ్లలో విజయవంతంగా ఖాళీలు పూరించటమే కాకుండా అన్ని విధాలుగా ఈశాన్యప్రాంతానికి అండగా నిలిచారన్నారు.
యువజన వ్యవహారాలు, మైనారిటీలు, క్రీడలశాఖ సహాయమంత్రి .శ్రీ కిరెన్ రెజిజు ఈ సందర్భంగా మాట్లాడుతూ ఈశాన్య ప్రాంత వ్యవహారాల శాఖామంత్రి వెదురు రంగాన్ని అభివృద్ధి చేయటానికి ఎంతగానో కృషి చేశారని కితాబునిచ్చారు. ఇప్పుడు ఈ ప్రాంతం మొత్తానికీ ఈ విజయాన్ని వ్యాపింపజేయాల్సిన బాధ్యత 8 ఈశాన్య రాష్ట్రాలమీద ఉన్నదన్నారు. కేంద్రం చేయిపట్టి నడిపించి పూర్తి స్థాయి శక్తిసామర్థ్యాలను ప్రదర్శించటానికి అండగా ఉండాలని కోరారు.
ఫుడ్ ప్రాసెసింగ్ పరిశ్రమల శాఖ సహాయ మంత్రి శ్రీ రామేశ్వర్ సింగ్ ఠాకూర్ మాట్లాడుతూ, విస్తృతమైన ఉపాధి అవకాశాలతోబాటు భారత్ లో పర్యావరణ, వైద్య, కాగితపు, నిర్మాణ రంగాలకు కూడా వెదురు రంగం అండగా నిలిచిందన్నారు. సరైన విధానాల రూపకల్పన ద్వారా భారతదేశం వెదురు రంగాన్ని ఆసియా మార్కెట్లలో ఘనమైన స్థానంలో నిలిపే అవకాశం ఉందన్నారు.
ఈశాన్య రాష్ట్రాల అభివృద్ధి మంత్రిత్వశాఖ కార్యదర్శి డాక్టర్ ఇందర్ జిత్ సింగ్, స్పెషల్ సెక్రటరీ శ్రీ ఇందీవర్ పాండే, ఈసాన్య ప్రాంతాల కార్యదర్శి శ్రీ మోజెస్ కె చలాయ్, సిబిటిసి ఎండీ శ్రీ శైలెండ్ర చౌధురి, ఇతర సీనియర్ అధికారులు ఈ వీడియో కాన్ఫరెన్స్ లో పాల్గొన్నారు.
నూతన మరియు పునరుత్పాదక శక్తి మంత్రిత్వ శాఖ
పునరుత్పాదక ఇంధన ప్రాజెక్టులకు ఆర్థిక సహాయం కోసం బ్యాంక్ ఆఫ్ మహారాష్ట్ర తో అవగాహన ఒప్పందాలపై సంతకం చేసిన - ఐ.ఆర్.ఈ.డి.ఏ.
కేంద్ర నూతన, పునరుత్పాదక శక్తి మంత్రిత్వ శాఖ కింద పరిపాలనా నియంత్రణలో ఉన్న భారత ప్రభుత్వ మినీ రత్న  సంస్థ, భారత పునరుత్పాదక ఇంధన అభివృద్ధి సంస్థ  బ్యాంక్ ఆఫ్ మహారాష్ట్ర  తో ముఖ్యమైన అవగాహన ఒప్పందం  పై ఈరోజు, 2023 సెప్టెంబర్, 18వ తేదీన సంతకం చేసింది. దేశవ్యాప్తంగా పునరుత్పాదక ఇంధన ప్రాజెక్టుల ఏర్పాటు కోసం రుణాలను ప్రోత్సహించడం, సులభతరం చేయడం ఈ ఒప్పందం లక్ష్యంగా పెట్టుకుంది.
అన్ని పునరుత్పాదక ఇంధన ప్రాజెక్టులకు సహ-రుణాలు, సహకార మద్దతు, రుణ సిండికేషన్, పూచీకత్తు, ఐ.ఆర్.ఈ.డి.ఏ. రుణగ్రహీతల కోసం ట్రస్టు, రిటెన్షన్ ఖాతా నిర్వహణతో పాటు 3, 4 సంవత్సరాల కాల వ్యవధి లో స్థిరమైన స్థిర వడ్డీ రేట్లను నెలకొల్పడానికి నిబద్ధతతో సహా అనేక సేవలను ఈ ఎమ్.ఓ.యు. లో పొందుపరచడం జరిగింది. ఈ ఒప్పందం ప్రకారం, ఐ.ఆర్.ఈ.డి.ఏ. ద్వారా జారీ చేసే బాండ్లలో నిర్ణీత నిబంధనలు, షరతులకు అనుగుణంగా బ్యాంక్ ఆఫ్ మహారాష్ట్ర పెట్టుబడి పెట్టవచ్చు.
ఈ ఎం.ఓ.యు. పై ఐ.ఆర్.ఈ.డీ.ఏ. జనరల్ మేనేజర్  శ్రీ భరత్ సింగ్ రాజ్పుట్; బ్యాంక్ ఆఫ్ మహారాష్ట్ర, జనరల్ మేనేజర్  శ్రీ రాజేష్ సింగ్ న్యూఢిల్లీ లోని ఐ.ఆర్.ఈ.డీ.ఏ. వ్యాపార కేంద్రంలో సంతకం చేశారు. ఐ.ఆర్.ఈ.డీ.ఏ. చైర్మన్, మేనేజింగ్ డైరెక్టర్ శ్రీ ప్రదీప్ కుమార్ దాస్ తో పాటు, రెండు సంస్థలకు చెందిన ఇతర సీనియర్ అధికారుల సమక్షంలో ఈ సంతకాల కార్యక్రమం జరిగింది.
ఈ సందర్భంగా ఐ.ఆర్.ఈ.డీ.ఏ. చైర్మన్, మేనేజింగ్ డైరెక్టర్ శ్రీ దాస్ మాట్లాడుతూ, “భారతదేశంలో పునరుత్పాదక ఇంధన వినియోగాన్ని ప్రోత్సహించడానికి కొనసాగుతున్న మా ప్రయత్నాలలో బ్యాంక్ ఆఫ్ మహారాష్ట్ర తో ఈ ఒప్పందం మరొక ముఖ్యమైన ముందడుగు. ఈ ఒప్పందం కుదుర్చుకోవడం ద్వారా, హరిత ఇంధన ప్రాజెక్టుల కోసం బలమైన ఆర్థిక పర్యావరణ వ్యవస్థను అందించడంతో పాటు, స్వచ్ఛమైన, స్థిరమైన శక్తిని మరిన్ని సంఘాలు, పరిశ్రమలకు అందుబాటులోకి తీసుకురావాలని మేము లక్ష్యంగా పెట్టుకున్నాము. గౌరవనీయులైన ప్రధానమంత్రి నిర్దేశించిన లక్ష్యానికి అనుగుణంగా, 2070 నాటికి భారతదేశం ఉద్గార రహిత దేశం కావాలన్న లక్ష్యాన్ని సాధించే దిశగా ఆర్థిక సంస్థలు, ప్రభుత్వ సంస్థలు కలిసి పనిచేయవలసిన ప్రాముఖ్యతను ఈ భాగస్వామ్యం నొక్కి చెబుతుంది." అని పేర్కొన్నారు.
గ్రీన్ హైడ్రోజన్, ఆఫ్-షోర్ విండ్ వంటి అభివృద్ధి చెందుతున్న సాంకేతికతలతో సహా పునరుత్పాదక ఇంధన రంగానికి గణనీయమైన నిధుల అవసరాన్ని పరిష్కరించడానికి, పెద్ద, పెద్ద ప్రాజెక్టుల కోసం సహ-రుణాలు ఇవ్వడంలో సహకరించడానికి ప్రభుత్వ రంగ బ్యాంకులు, ఆర్థిక సంస్థలతో అవగాహన ఒప్పందాలపై ఐ.ఆర్.ఈ.డి.ఏ. సంతకాలు చేసింది.
ప్రధాన మంత్రి కార్యాలయం
సుసంపన్న కశ్మీర్ సంస్కృతి, కళలు, హస్తకళా వైభవం ప్రదర్శించిన వితస్తా కార్యక్రమంపై ప్రధాని ప్రశంసలు
సుసంపన్న కశ్మీర్ సంస్కృతి, కళలు, హస్తకళా వైభవం ప్రదర్శించిన వితస్తా కార్యక్రమంపై ప్రధానమంత్రి శ్రీ నరేంద్ర మోదీ ప్రశంసలు కురిపించారు. కశ్మీర్కు ప్రత్యేకమైన సుసంపన్న సంస్కృతి, కళలు, హస్తకళా వైభవ ప్రదర్శన లక్ష్యంగా కేంద్ర సాంస్కృతికి మంత్రిత్వశాఖ 2023 జనవరి 27-30 తేదీల మధ్య వితస్తా కార్యక్రమాన్ని నిర్వహిస్తోంది. కశ్మీర్ తన చారిత్రక గుర్తింపును ఈ కార్యక్రమం ద్వారా ఇతర రాష్ట్రాలకూ విస్తరింపజేస్తోంది. ‘ఒకే భారతం - శ్రేష్ట భారతం స్ఫూర్తికి ఇది ప్రతీకగా నిలుస్తోంది. దీనిపై అమృత మహోత్సవ్ ట్వీట్లకు ప్రతిస్పందనగా ప్రధానమంత్రి పంపిన ట్వీట్లో:
“సుసంపన్న కశ్మీర్ వారసత్వం, వైవిధ్యం, విశిష్టతలను అనుభవంలోకి తెచ్చిన అద్భుత కృషికి ఈ కార్యక్రమం ఒక నిదర్శనం” అని పేర్కొన్నారు.
సమాచార, ప్రసార మంత్రిత్వ శాఖ
కేన్స్ లో ఇండియా : డీడీ ఇండియా ద్వారా కళ్ళకు కట్టేలా రోజూ నివేదిక
ఫెస్టివల్ డి కేన్స్కు దగ్గరగా ఉండడం, మనఃస్ఫూర్తిగా ఆ వేడుకలను ఆస్వాదించడం ఎంతో మందికి ఒక కల. భారతీయ చలనచిత్ర ప్రేమికులకు, ఇది గొప్ప చలనచిత్ర ప్రయాణంలో విలక్షణమైన జీవిత అనుభవం కంటే కూడా పెద్దది. దూరదర్శన్ అంతర్జాతీయ ఛానెల్ డీడీ ఇండియా ప్రపంచవ్యాప్తంగా చలనచిత్ర ప్రపంచం నుండి గొప్ప వైవిధ్యమైన స్వరాలను అర్థం చేసుకునేందుకు ఈ ప్రయాణంలో మిమ్మల్ని తీసుకువెళుతుంది. పండుగ జరుగుతున్న ప్రదేశం నుండి ప్రత్యక్షంగా నివేదిస్తూ, కేన్స్ ఉత్సవాల్లో అను క్షణం, ప్రతి కోణంలో కళ్ళకు కట్టేలా చూపెట్టే భారతదేశంలోని ఏకైక టీవీ న్యూస్ ఛానెల్ డీడీ ఇండియా.
ఇండియా పెవిలియన్ ఓపెనింగ్లో దిగ్గజ నటీనటుల పాలుపంచుకున్న దృశ్యాలను డీడీ ఇండియాలో 360 డిగ్రీల కవరేజీని ప్రేక్షకుల ముందుంచింది. 'ఇండియా ఎట్ కేన్స్' పేరుతో డీడీ ఇండియా, డీడీ న్యూస్లో ప్రతిరోజూ అరగంట ప్రసారం ఇస్తూ విశేషంగా అలరిస్తోంది. ఈ కార్యక్రమం కేన్స్ అసాధారణ అనుభవాన్ని అందిస్తుంది - శక్తి మరియు భావోద్వేగాలు, ఉద్భవిస్తున్న పోకడలు, 21వ శతాబ్దంలో చలనచిత్రోత్సవాల ఔచిత్యం, చలన చిత్రాల ఉన్నతమైన అనుభవాలను ఈ ఉత్సవాలు డీడీ ఇండియా ద్వారా ప్రతిబింబించాయి. ఇది భారతదేశాన్ని కంటెంట్ హబ్గా కూడా హైలైట్ చేస్తుంది. డీడీ ఇండియా ద్వారా సెలబ్రిటీల స్పాట్ ఇంటర్వ్యూలు, లోతైన విశ్లేషణలు ఆసక్తి కలిగించాయి.
ఈ ఫెస్టివల్ ఎడిషన్లో కేన్స్ ఫిల్మ్ మార్కెట్లో భారతదేశం అధికారిక గౌరవ దేశంగా ఉండటంతో, కేన్స్ ఫిల్మ్ సర్క్యూట్లో ఉన్నత స్వరాలతో డీడీ ఇండియా వీక్షకులను కనెక్ట్ చేస్తోంది. ప్రపంచంలోనే అతిపెద్ద చలనచిత్రాలను నిర్మించే దేశంగా భారతదేశం అన్వేషించిన కథలపై శేఖర్ కపూర్ ఆలోచనలు దీనిలో ప్రతిబింబించాయి. ప్రపంచంలోని కంటెంట్ హబ్గా మారడానికి భారతదేశం అపారమైన సంభావ్యత గురించి నవాజుద్దీన్ సిద్ధిఖీ సంక్షిప్త విశేషాలు ఆకట్టుకున్నాయి. ఈ వేడుకుల ఉత్తేజంపై గ్రామీ అవార్డు విజేత రికీ కేజ్ పాయింట్ గ్రౌండ్ జీరో నుండి ఆకర్షణీయమైన చాట్లతో ఉత్సవ వాతావరణాన్ని ఈ బుల్లి తెర విస్తృతంగా ఆవిష్కరించింది.
ఈ షో రోజూ ‘ఇండియా ఎట్ కేన్స్’ అని రాత్రి 10 గంటలకు డీడీ ఇండియాలో, రాత్రి 10:30 గంటలకు డీడీ న్యూస్లో ప్రసారం ఆవుతోంది. డీడీ ఇండియాలో 2022 కేన్స్ ఫిల్మ్ ఫెస్టివల్ని చూడటానికి దిగువన ఉన్న QR కోడ్ని స్కాన్ చేయండి.
ప్రధాన మంత్రి కార్యాలయం
‘నా మిత్రుడు, ఆబే సాన్’ – శ్రీ శింజో ఆబే కు శ్రద్ధాంజలిని ఘటించిన ప్రధాన మంత్రి
ప్రధాన మంత్రి శ్రీ నరేంద్ర మోదీ జపాన్ పూర్వ ప్రధాని శ్రీ శింజో ఆబే కు భావగర్భితమైన శ్రద్ధాంజలి ని అర్పించారు. ప్రధాన మంత్రి ఒక ట్వీట్ తరువాత మరొక ట్వీట్ లలో ఏమన్నారంటే -
‘‘శ్రీ ఆబే కన్నుమూత తో, జపాన్ మరియు ప్రపంచం ఒక గొప్ప దూరాలోచనపరుడి ని కోల్పోయాయి. మరి, నేనేమో ఒక ప్రియ మిత్రుడి ని కోల్పోయాను.
నా మిత్రుడు ఆబే సాన్ కు ఇదే శ్రద్ధాంజలి..’’
‘‘నేను మొట్టమొదటి సారి ఆబే సాన్ ను 2007వ సంవత్సరం లో కలుసుకొన్నాను. అప్పటి నుంచి మేం ఎన్నో మరవరాని చర్చలు జరిపాం. వాటిలో ప్రతి ఒక్క దానిని నా మది లో పదిలపరచుకొంటాను. ఆబే సాన్ భారతదేశం- జపాన్ సంబంధాల ను శక్తియుక్తం గా మలచారు. న్యూ ఇండియా తన వృద్ధి ని త్వరితం చేసుకొంటున్న కాలం లో జపాన్ చేదోడు గా ఉండేటట్టు ఆయన చూశారు.’’
‘‘ప్రపంచ నాయకత్వం విషయానికి వస్తే, ఆబే సాన్ తన కాలాని కంటే ముందటి ఆలోచనలు చేసే వారు అనాలి. క్వాడ్ గాని, ఆసియాన్ నాయకత్వం లోని విభిన్నమైన వేదిక లు గాని, ఇండో పసిఫిక్ మహాసముద్రాల కార్యక్రమం గాని, ఆసియా-ఆఫ్రికా గ్రోథ్ కారిడర్ గాని కోఎలిశన్ ఫార్ డిజాస్టర్ రిజిలియంట్ ఇన్ ఫ్రాస్ట్రక్చర్ గాని.. ఇవి అన్నీ కూడాను ఆయన యొక్క బహుమూల్యమైనటువంటి తోడ్పాటు ల తో ప్రయోజనాల ను పొందాయి.’’